次韵李十七僧宜見過兼簡杜思誠
作者：周行己
朝代：宋

paragraphs: 坎壈客遊子，歲莫懷百憂。
困若伏轅駒，未遇甘垂頭。
志度藴剛潔，勁氣橫清秋。
豈事稻粱唼，比翼黄鶴遊。
人情憎遠客，言笑懷戈矛。
有道死不泯，能易匈匈不。
窮當志益堅，詎逐波上鷗。
有杜莫逆交，有李山陽儔。
日想文義會，夫我心則休。
心休日月閒，忽忽時歲遒。
俗子浪嗤詬，日夕競咆烋。
圓鑿事方枘，固知不相謀。
我徒方外士，汎若不繫舟。
東西與南北，無入不優遊。
至此願隨俗，俛眉愧前修。
駕言歸去來，山寒不可留。
薄俗利口實，斬斬非我侔。
太息仰明月，忍作尋常流。